शहर में आज से 20 रुपए प्रति किलो सस्ता हो जाएगा नमकीन
सेंव व मिक्सचर खाने के शौकीन हैं तो आपके लिए अच्छी खबर है। बुधवार से सोयाबीन तेल में बना नमकीन 120 और मूंगफली तेल वाला 140 रुपए प्रति किलो में मिलेगा। यानी हमारे शहर में नमकीन 20 रुपए प्रति किलो सस्ता हो गया है।
तेल में बना नमकीन 140 रुपए व मूंगफली तेल का 160 रुपए प्रति बिक रहा है। जबकि इसके निर्माण में उपयोग होने वाली सामग्री के दाम में कमी आई है। इसके चलते ही मंगलवार शाम 4 बजे एसडीएम कार्यालय में होटल-हलवाई संघ और खाद्य विभाग के अधिकारियों की बैठक एसडीएम बी. एल. कोचले ने ली। इसमें एसडीएम ने बेसन व तेल के भाव कम होने का हवाला देते हुए नमकीन के दाम घटाने के लिए कहा। इस पर व्यापारी आपस में मंत्रणा करने कुछ देर के लिए कक्ष से बाहर गए। लौटने पर उन्होंने भाव 130 व 150 रुपए प्रति किलो रखने का प्रस्ताव रखा। एसडीएम ने उन्हें भविष्य में जरूरत होने पर पुन: बैठकर दाम बढ़ाने की बात कही जिस पर विक्रेता व निर्माता सहमत हो गए। उन्होंने बुधवार से ही सोयाबीन तेल वाला नमकीन 120 व मूंगफली वाला 140 रुपए प्रति किलो बेचने का निर्णय लिया। बैठक में सहायक आपूर्ति अधिकारी सुरेश वर्मा, खाद्य सुरक्षा अधिकारी राजू सोलंकी, होटल-हलवाई संघ अध्यक्ष दिनेश राठौर, सचिव अनिल राठौर सहित अन्य मौजूद थे।
दाम घटाने को लेकर चर्चा करते नमकीन व्यापारी और एसडीएम।
सड़क पर कचरा फेंकने पर अब तक 40 पर नगर परिषद ने किया जुर्माना
नगर परिषद अधिकारियों ने बताया सड़क पर कचरा फैलाने को लेकर 40 व्यवसायियों के चालान बनाकर जुर्माना वसूला गया। स्वच्छता प्रभारी कमलेश व्यास ने बताया कई लोग जुर्माने से बचने के लिए कचरा नालियों में डाल देते हैं। इस पर एसडीएम ने नाराजगी जाहिर की। होटल-हलवाई संघ अध्यक्ष दिनेश राठौर ने डस्टबिन के लिए आधा पैसा नगर परिषद से मिलने का प्रस्ताव दिया जिसे अफसरों ने यह कहते हुए खारिज कर दिया कि व्यवसाय आपका है, गंदगी न हो यह व्यवस्था करना भी आपकी ही जिम्मेदारी है। उन्होंने बैठक में कम व्यवसायियों के आने पर नाराजगी जताई।
बोर्ड लगाने व डस्टबिन लगाने के निर्देश
एसडीएम व खाद्य विभाग के अधिकारियों ने व्यवसायियों को दुकान पर नमकीन के नए भाव का बोर्ड लगाने तथा कचरा डालने के लिए दुकानों के बाहर डस्टबिन रखने के निर्देश दिए। ऐसा नहीं होने पर जुर्माना लगाने की चेतावनी दी। नगर परिषद के स्वच्छता अधिकारी श्याम टांकवाल को अधिकारियों से बात कर दुकानों का कचरा उठाने के लिए शुल्क निर्धारित करने का निर्देश भी दिया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva